b'\n_START_ARTICLE_\nSanta Kruso departamentas\n_START_SECTION_\nPavadinimo kilm\xc4\x97\n_START_PARAGRAPH_\nDepartamento pavadinimas kil\xc4\x99s i\xc5\xa1 sostin\xc4\x97s Santa Krus de la Siera, susij\xc4\x99s su misionieri\xc5\xb3 \xc5\xa1ventojo kry\xc5\xbeiaus egzaltavimo \xc5\xa1vente (isp. Exaltaci\xc3\xb3n de la Santa Cruz).\n_START_SECTION_\nV\xc4\x97liavos reik\xc5\xa1m\xc4\x97\n_START_PARAGRAPH_\nDepartamento v\xc4\x97liavos spalvos turi \xc5\xa1ias reik\xc5\xa1mes: \xc5\xbealia spalva simbolizuoja augim\xc4\x85 ir vilt\xc4\xaf, o balta spalva rei\xc5\xa1kia tyrum\xc4\x85 ir kilnum\xc4\x85.\n_START_SECTION_\nIstorija\n_START_PARAGRAPH_\nSanta Kruso departamentas buvo \xc4\xafkurtas 1826\xc2\xa0m. sausio 23 d. Antonio Jos\xc3\xa9 de Sucre \xc4\xafsakymu._NEWLINE_XX a. pabaigoje-XXI a. prad\xc5\xbeioje kai kuri\xc5\xb3 provincij\xc5\xb3 gyventojai parei\xc5\xa1k\xc4\x97 nor\xc4\x85 atsiskirti ir sukurti nauj\xc4\x85 \xc4\x8cikitoso ir Gvarajoso departament\xc4\x85 (isp. Department Chiquitos and Guarayos) su sostine San Jose de Chiquitos._NEWLINE_2008\xc2\xa0m. kovo m\xc4\x97nes\xc4\xaf Santa Kruso departamente \xc4\xafvyko referendumas d\xc4\x97l regiono autonomijos. Daliniai rezultatai (oficialiaisuskai\xc4\x8diuoti 22\xc2\xa0% biuleteniai) parod\xc4\x97, kad 82\xc2\xa0% balsavusi\xc5\xb3j\xc5\xb3 palaiko departamento autonomij\xc4\x85, ta\xc4\x8diau Bolivijos prezidentas Evo Morales paskelb\xc4\x97 neoficialaus referendumo rezultatus negaliojan\xc4\x8diais.\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97s vakaruose Santa Kruso departamentas ribojasi su Beni departamentu, \xc5\xa1iaur\xc4\x97s rytuose ir rytuose su Brazilija, pietry\xc4\x8diuose su Paragvajumi, pietvakariuose su \xc4\x8cukisakos departamentu, vakaruose su Ko\xc4\x8dabambos departamentu._NEWLINE_Geografi\xc5\xa1kai departamentas padalintas \xc4\xaf tokias zonas: kalnyn\xc4\x85, priklausant\xc4\xaf And\xc5\xb3 kaln\xc5\xb3 grandinei, vakarin\xc4\x97je dalyje, centrines lygumas ir savanas \xc5\xa1iaurin\xc4\x97je dalyje. Rytin\xc4\x97je departamento dalyje yra \xc4\x8cikitoso (isp. Chiquitos ) kalnai, kuri\xc5\xb3 vidutinis auk\xc5\xa1tis 600 metr\xc5\xb3. And\xc5\xb3 kalnynas departamente greitai \xc5\xbeem\xc4\x97ja. Svarbiausios vir\xc5\xa1\xc5\xabn\xc4\x97s: El Bosque, Altares, San Marcos, Abap\xc3\xb3, Los Corrales, Ambor\xc3\xb3, San Rafael, Las Juntas, Los Volcanes ir Mataracu. \xc4\x8cikitoso kalnynas prasideda Prekambro arba Brazilijos skydu, kuriame yra didel\xc4\x97s kvarco kristal\xc5\xb3, aukso, gele\xc5\xbeies ir kit\xc5\xb3 mineral\xc5\xb3 atsargos. \xc5\xa0iuose kalnuose prie Puerto Suareso (isp. Puerto Su\xc3\xa1rez) miesto yra Mutuno regionas (isp. El Mut\xc3\xban arba Serrania Mut\xc3\xban), kuriame yra did\xc5\xbeiausios pasaulyje gele\xc5\xbeies r\xc5\xabdos atsargos\n_START_SECTION_\nHidrografija\n_START_PARAGRAPH_\nSanta Kruso departamentas priklauso dviem baseinams: Amazon\xc4\x97s ir La Platos upi\xc5\xb3 baseinams. Pagrindin\xc4\x97s Amazon\xc4\x97s baseino up\xc4\x97s: Chore, V\xc3\xadbora, Ichilo, Palometillas, Zapecos de Concepci\xc3\xb3n, Negro, San Luis, San Mart\xc3\xadn ir Tarbo; La Platos baseinui priklauso \xc5\xa1ios up\xc4\x97s: San Rafael, Bamburral, Negro, Jord\xc3\xa1n, Soruco, Santo Coraz\xc3\xb3n, La Cal, San Miguel. Taip pat departamente yra ir e\xc5\xbeer\xc5\xb3: Uberaga, C\xc3\xa1ceres, La Gaiba, Mandiore, Concepci\xc3\xb3n ir lag\xc5\xabn\xc5\xb3: Santa Rosa, Jes\xc3\xbas de los Vitones, Calderina ir Marfil.\n_START_SECTION_\nKlimatas\n_START_PARAGRAPH_\nKlimatas Santa Kruso departamente priklauso nuo geografin\xc4\x97s zonos. Vakariniame regione klimatas kinta nuo \xc5\xa1alto iki vidutinio, kaln\xc5\xb3 pap\xc4\x97d\xc4\x97se\xc2\xa0\xe2\x80\x93 nuo vidutinio iki \xc5\xa1ilto, o lygumoms b\xc5\xabdingas \xc5\xa1iltas klimatas. Vidutin\xc4\x97 metin\xc4\x97 temperat\xc5\xabra 18-24\xc2\xa0\xc2\xb0C. \xc5\xbdiemos sezon\xc4\x85 galimi temperat\xc5\xabr\xc5\xb3 svyravimai d\xc4\x97l \xc5\xa1alto v\xc4\x97jo i\xc5\xa1 \xc5\xa1iaur\xc4\x97s, vadinamo surazos. Vidutinis metinis krituli\xc5\xb3 kiekis svyruoja nuo 588\xc2\xa0mm per metus \xc5\xa1iaurin\xc4\x97je dalyje iki 1700\xc2\xa0mm lygumose.\n_START_SECTION_\nDemografija\n_START_PARAGRAPH_\nPaskutin\xc4\xaf penkiasde\xc5\xa1imtmet\xc4\xaf Santa Kruso departamento gyventoj\xc5\xb3 skai\xc4\x8dius smarkiai augo, dalinai ir d\xc4\x97l valstyb\xc4\x97s vykdomos gyventoj\xc5\xb3 perkeldimo i\xc5\xa1 skurd\xc5\xbei\xc5\xb3 Altiplano \xc5\xbeemi\xc5\xb3 \xc4\xaf derlingas \xc5\xbeemumas politikos. 1950\xe2\x80\x932001\xc2\xa0m. gyventoj\xc5\xb3 skai\xc4\x8dius padid\xc4\x97jo a\xc5\xa1tuonis kartus ir \xc5\xa1iuo metu departamentas gyventoj\xc5\xb3 skai\xc4\x8diumi yra antras pagal dyd\xc4\xaf \xc5\xa1alyje. Departamento gyventoj\xc5\xb3 skai\xc4\x8dius sudaro 23,79\xc2\xa0% vis\xc5\xb3 Bolivijos gyventoj\xc5\xb3. I\xc5\xa1 j\xc5\xb3 76,16\xc2\xa0% gyventoj\xc5\xb3 gyvena miestuose ir 23,84\xc2\xa0% gyvena kaimuose._NEWLINE_Pirmyk\xc5\xa1t\xc4\x97s departamento etnin\xc4\x97s grup\xc4\x97s: guarayos, sirion\xc3\xb3s, chiquitanos, chamacocos, zamucos, potoreras, yanaiguas, izoze\xc3\xb1os, chiriguanos, tapietes ir yuracar\xc3\xa9s. Pagal 2001 met\xc5\xb3 sura\xc5\xa1ymo duomenis 16,95\xc2\xa0% vyresni\xc5\xb3 nei 15 met\xc5\xb3 gyventoj\xc5\xb3 priklauso ke\xc4\x8dujams, 20,49\xc2\xa0% priskiria save kitoms ind\xc4\x97n\xc5\xb3 tautoms, tarp j\xc5\xb3 aimarams, gvaraniams, chiquitanos, moje\xc3\xb1o. 62,56\xc2\xa0% gyventoj\xc5\xb3 nepriklauso jokioms ind\xc4\x97n\xc5\xb3 tautoms.\n_START_SECTION_\nEkonomika\n_START_PARAGRAPH_\nPagrindin\xc4\x97s departamento ekonomin\xc4\x97s veiklos\xc2\xa0\xe2\x80\x93 \xc5\xbeem\xc4\x97s \xc5\xabkis ir mi\xc5\xa1kininkyst\xc4\x97. Santa Kruso departamente i\xc5\xa1auginama 45% visos Bolivijos \xc5\xbeem\xc4\x97s \xc5\xabkio produkcijos. Auginamos gr\xc5\xabdin\xc4\x97s kult\xc5\xabros: sojos, kvie\xc4\x8diai, rugiai, kukur\xc5\xabzai, tropiniuose reginuose auginami bananai, ry\xc5\xbeiai, kava, cukranendr\xc4\x97s, tabakas. U\xc5\xbesiimama gyvulininkyste, auginami arkliai, kiaul\xc4\x97s, o\xc5\xbekos. Apdirbimo pramon\xc4\x97je taip pat vyrauja \xc5\xbeem\xc4\x97s \xc5\xabkio produkt\xc5\xb3 apdirbimas, departamente pagaminama 40% \xc5\xa1alies \xc5\xbeem\xc4\x97s \xc5\xabkio produkt\xc5\xb3. Gaminami cukrus, tabakas, mediena, taip pat avalyn\xc4\x97, dirbiniai i\xc5\xa1 med\xc5\xbeio. Yra tekstil\xc4\x97s pramon\xc4\x97. Departamente kasamas auksas, gele\xc5\xbeis, randama nafta, gamtin\xc4\x97s dujos. Mutuno regione yra did\xc5\xbeiausios pasaulyje gele\xc5\xbeies r\xc5\xabdos atsargos. Naftos gavyba sudaro 14,28%, gamtini\xc5\xb3 duj\xc5\xb3\xc2\xa0\xe2\x80\x93 20,98% visos \xc5\xa1alies produkcijos._NEWLINE_Pagrindin\xc4\x97s departamento eksporto prek\xc4\x97: soja ir jos produktai. Taip pat eksportuojama daug medienos ir jos gamini\xc5\xb3, baldai, metal\xc5\xb3 r\xc5\xabda, maisto produktai, gamtin\xc4\x97s dujos. Pagrindin\xc4\x97s eksporto \xc5\xa1alys: Brazilija, Venesuela, Kolumbija. Daugiausia importuojami \xc4\xafvair\xc5\xabs pramon\xc4\x97s gaminiai, pagrindin\xc4\x97 importo \xc5\xa1alys Brazilija ir \xc4\x8cil\xc4\x97._NEWLINE_Santa Kruso departamentas sukuria 28,92% Bolivijos BVP.'